Pentru a spori popularitatea și vânzările albumului, artista a înregistrat cântecul „Hips Don't Lie” alături de interpretul de muzică hip-hop Wyclef Jean. Înregistrarea a fost inclusă pe o versiune reeditată a materialului în cauză, ce a fost lansată pe data de 28 martie 2006. Compoziția s-a bucurat de succes la nivel global, ocupând locul 1 în peste cincizeci și cinci de țări sau teritorii, fiind cel mai bine vândut cântec al anului 2006. Proclamat imnul oficial al Campionatului Mondial de Fotbal din 2006, cântecul a fost remixat și interpretat de solistă înaintea finalei ce s-a desfășurat în Germania. Desemnat ca ultimul single al albumului, „Illegal” a fost lansat doar Europa. "Oral Fixation Vol. 2" s-a comercializat în peste opt milioane de exemplare la nivel internațional, Shakira susținând un turneu de promovare pentru cele două materiale discografice de studio.